Szoftvertechnológia Beadandó

Téma: Közvilágítási hálózat hibajavítás munkafolyamatot támogató szolgáltatás.

Az XY Kft. keretszerződés alapján Budapest területén belül a közvilágítási hálózat üzemeltetéséhez kapcsolódó, szokásos karbantartási munkálatokon belül nem elhárítható hálózati hibaelhárítási munkálatait vállalta. A munka megkezdése előtt napi rendszerességgel a közvilágítási szolgáltató személyesen vagy e-mail útján megadja a vállalkozónak a különböző közvilágítási hálózatban fellépő hibák javítását. A munka felvétele során megadásra kerül a hiba típusa, a megrendelés időpontja, valamint a hiba helyszíne. A fellépő hibákat a megrendelést követő 72 órán belül ki kell javítani.

A hibajavításhoz szükséges szakmai előképzettségek és a különböző munkafázisok elvégzésének munkaidő igénye jelentős eltéréseket mutat, ezért a különböző szakemberek közös brigádba szervezése nem hatékony, ezért a különböző munkafázisokhoz legalább két-három csapatnak kell rendelkezésre állnia.

A hiba javításában tehát saját ütemezés szerint, különböző brigádok vesznek részt, melyek nem együtt mozognak. A hibahely kimérésére egy műhelykocsiban elhelyezett mérőberendezés szolgál, a megadott címre felvonulva pontosan kimérik a sérült földkábel hibahelyét.

A hibahely pontos kimérése után egy burkolatbontásokat és földmunkákat végző csapat feltárja és hozzáférhetővé teszi a kábel környezetét. Kiásott munkagödrök elkerítése és szükség szerinti kivilágítása után fényképet kell készíteni a helyszínről, amit dokumentálni kell.

Ezt követően a villanyszerelő végzettségű szakemberek elvégzik a szükséges kábeljavítást, újra kötést, szakasz betoldást, stb., majd a munkaterületet átadják a helyreállító munkásoknak.

A helyreállítás során betemetésre kerülnek a munkaárkok, majd a szükséges burkolat helyreállítás is megtörténik. Amennyiben a helyreállítás időpontjában nem áll rendelkezésre valamilyen burkolat (előrendelt beton, aszfalt, stb.), a munkaterület nem tekinthető átadottnak, nem számlázható, azonban a hiba javítás megtörtént, a 72 órába ez számolódik bele.

A területről való levonulás után az adott helyszín kiszámlázhatóvá válik, a számlázás minden esetben a hónap utolsó napján készre jelentett munkák alapján történik.

A munkafolyamat támogatásához Internetről elérhető alkalmazásra van szükség, amely minden munkafolyamathoz munkanaplót nyit egyedi azonosítóval, nyilvántartja a különböző brigádokat és tevékenységi jogosultságaikat, Google térképen és utcaképen keresztül megmutatja a helyszínt, ezzel segítve az előkészületeket. Nyilvántartja, hogy a különböző munkák milyen fázisban vannak, illetve melyik csapat szervezhető az adott helyszínre. Különböző szűrések szerint táblázatban összesíti a folyamatban lévő munkák állapotát, ami excel táblázatba is exportálható, napi rendszerességgel figyelmeztetést küld a megadott e-mail címekre a késésben lévő munkákról. A kiszámlázott, lezárt munkák megjelölésre kerülnek az adatbázisban.